Seun (9) doodgeskiet, drie ander gewond in aanvalArgieffoto: SAPD/Facebook Die polisie in die Wes-Kaap het Saterdag met ŉ volskaalse soektog begin na ŉ onbekende aantal verdagtes wat Saterdagoggend vroeg, net ná middernag, ŉ negejarige seun doodgeskiet en drie ander mense gewond het tydens ŉ aanval by die gesin se huis. Sers. Noloyiso Rwexana, woordvoerder van die Wes-Kaapse polisie, sê die voorval het in Ocean View in Kaapstad plaasgevind. Volgens Rwexana is dit nie seker hoe die verdagtes toegang tot die huis verkry het nie. Die drie beseerdes, onderskeidelik 19, 26 en 28 jaar oud, is ook in die voorval geskiet en is na die hospitaal gehaas om behandeling te ontvang. Die negejarige seun is ook na die hospitaal geneem, maar het aan sy beserings beswyk. EWN berig die familie was glo besig om gereed te maak vir ŉ troue wat hulle Saterdag sou bywoon. Volgens die nuuswebwerf was die familie steeds om middernag besig om vir die troue voor te berei toe die verdagtes toegeslaan het. Die kind is as Aqeel Davids geïdentifiseer. Dit is nie seker of enigiets in die voorval gesteel is nie. ŉ Polisieondersoek duur voort. Enigiemand met meer inligting oor die voorval of die verdagtes kan die Ocean View-polisie bel by 021 783 8300.